《赠云溪封君》
明代·张弼

御堤飞燕落花馀，几度曾迎长者车。和气蒸人浮玉醴，新词向我吐琼琚。

行吟自得閒中趣，恩宠又颁天上书。从此布衣都换锦，五云深处觐宸居。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。